Jukka Takalon Jokainen on vähän homo -musiikkivideota on katsottu Youtubessa yli miljoona kertaa. (Arkistokuva) Kuva: Pekka Ala-aho

Laulaja-lauluntekijä Jukka Takalo kertoo Facebook-sivullaan, ettei esiinny Oulun keskustan seurakuntasalissa tänään, koska häneltä kiellettiin etukäteen Jokainen on vähän homo -kappaleen esittäminen.

Takalo kertoo, että ilmoitus asiasta tuli Oulun evankelisluterilaiselta seurakunnalta. Kysymys oli yhteisvastuukonsertista.

"En voi tietenkään mennä esiintymään tapahtumaan, jonka järjestävä yhteisö pyrkii rajoittamaan sananvapautta", artisti sanoo FB-sivullaan.

Takalon mukaan hän olisi todennäköisesti jättänyt laulun joka tapauksessa esittämättä, koska paikalla olisi luultavimmin ollut esimerkiksi lapsia, joille laulun ymmärtäminen olisi ollut ylivoimaista.

"En kuitenkaan tästä rajoituksesta/kiellosta johtuen kokenut olevani lauluntekijänä tervetullut ev.lut. seurakunnan tilaisuuteen esittämään muitakaan laulujani", Takalo kirjoittaa.

"Jos seurakunnassa olisi kappaleen tekstiin tutustuttu tarkemmin, olisi ehkä oivallettu ettei se sanoma niin kaukana siitä kristillisestäkään ole."

Seurakunta harmittelee

Diakoniatyöntekijä Kaisa Jaakkola kertoo, että Takalon kanssa keskusteltiin esiintymisestä viime syksynä. Tuolloin oli Jaakkolan mukaan puhuttu siitä, että tila ja yleisö ratkaisevat esityksen luonteen.

Tällä viikolla esityksestä oli käyty keskustelua Takalon kanssa ja häntä oli pyydetty jättämään Jokainen on vähän homo -laulu esittämättä.

"Hän toivoi, että olisi voinut sen esittää. Meidän tiimimme ei pitänyt laulua tilaisuuteen sopivana", Jaakkola sanoo.

Tilaisuudessa esiintyvät nyt muut ennakkoon sovitut esiintyjät.

"Harmittelemme kovasti, ettei Jukka Takalo ole esiintymässä."

Kuuntele Takalon kappale alta.